**Nith** (skotsk gælisk: *Abhainn Nid*, latin:*Novius*) er ei elv sørvest i Skottland. Den har utspring sør i East Ayrshire og renner i sørøstlig retning gjennom Dumfries and Galloway til den munner ut i Solway Firth. Elva er 100,8 kilometer lang og har et nedbørfelt på 1 230 km². På grunn av den store tidevannsforskjellen i Solway Firth blir Nith hele 13 kilometer lengre ved fjære sjø.

Elvas løp
---------

Elva har utspring mellom Prickeny Hill og Enoch Hill i Carsphairn Hills, 7 km øst for Dalmellington i East Ayrshire. Den renner først mot nord, før den snur mot øst og passerer gjennom et landskap preget av dagbruddene til de nå nedlagte kullgruvene ved New Cumnock. Den renner inn i Dumfries and Galloway og passerer byen Sanquhar, og snur deretter gradvis mot sørøst og sør. Landskapet ved denne midtre delen av elva, hvor den passerer byen Thornhill, er hovedsakelig jordbruksland og skog. I sitt nedre løp renner Nith gjennom de urbaniserte områdene i og rundt Dumfries, før den fortsetter videre mot sør til munningen i Solway Firth ved Glencaple.

Nith har en rekke bi- og sideelver, som blant annet omfatter Connel Burn, Afton Water, Kello Water, Crawick Water, Euchan Water, Mennock Water, Carron Water, Cample Water, Scaur Water, Cluden Water og Cargen Pow.

Området elva renner gjennom kalles Nithsdale, som også har vært kalt Stranit, fra skotsk gælisk *Strath Nid*, «Niths dal»).

Natur og verneområder
---------------------

Nith er en av de mest produktive laks- og sjøørretelvene i Skottland, og gir også habitat for en lang rekke andre arter. Selv om den renner gjennom et av de mest industrialiserte og tettest befolkede områdene i Sørvest-Skottland, så har Niths nedbørfelt en variert rekke habitater, fra heilandskap i høydedragene, myrer, løvtre- og bartreskoger, delvis naturlige gressletter, og forskjellige typer våtmarker. Mange av habitatene i Niths nedbørfelt er av både internasjonal, nasjonal og lokal viktighet.

Niths estuar er et viktig område for fugler, og er vernet på internasjonalt nivå som en del av ramsarområdet Upper Solway Flats and Marshes, samt også som på EU-nivå som fuglebeskyttelsesområde og som en del av et spesielt viktig verneområde i Solway Firth. På nasjonalt nivå er området vernet som naturreservat og som National Scenic Area.

|  |  |
| --- | --- |
| Nith ved Burnfoot, vest for Sanquhar | Nith i Dumfries. |

Referanser
----------

1. ↑  William Forbes Skene (1876). *Celtic Scotland: a History of Ancient Alban*. 1. Edmonston & Douglas. s. 66 og 133.
2. 1 2 3  «Longest scottish rivers». *An Almanac of Scotland*. Besøkt 18. september 2014.
3. 1 2 3  «The River Nith Catchment Management Plan». *sepa.org.uk*. Scottish Environment Protection Agency (SEPA). Arkivert fra originalen (.pdf) 27. juli 2011. Besøkt 18. september 2014.
4. ↑  «Nith Estuary National Scenic Area». *Scotland’s Scenic Heritage*. Countryside Commission for Scotland. 1978. Arkivert fra originalen (.pdf) 3. mars 2016. Besøkt 18. september 2014.

Eksterne lenker
---------------

* (en) River Nith – kategori av bilder, video eller lyd på Commons Rediger på Wikidata
* Nith Estuary National Scenic Area, South West Scotland Hill Walking Routes

  


|  |  |
| --- | --- |
| Oppslagsverk/autoritetsdata | LCCN **·** GeoNames
 |